《为温乐堂五绿亭解嘲》
宋代·高斯得

园林非不佳，名字著难稳。
稍与流俗异，讥呵来噂噂。
我堂名温乐，窃慕涑水翁。
我亭名五绿，又希午桥公。
客来笑不已，诮我何其鄙。
拳拳二相国，所爱人爵耳，
闻之为一咍，争端自予开。
嗟予信鄙矣，笑客亦愚哉。
相诚吾所爱，何必裴与马。
唐非无李卢，宋亦有章蔡。
尔知相何物，是谓圣贤宅。
士而不为此，何以下膏泽。
孟柯出昼意，宣尼载质心。
温岂独甘乐，裴非锢园林。
二扁有深意，客讵窥其涘。
吾言岂狂言，刀尺自孔氏。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。